Diari Oficial de la Generalitat Valenciana


Sumari del DOGV 9715, del 31-10-2023 (2023/10285)

RESOLUCIÓ de 20 d'octubre de 2023, del síndic major, per la qual s'ordena publicar l'Acord de 18 d'octubre de 2023, del Consell de la Sindicatura de Comptes, per a la modificació del reglament que regula la cobertura temporal de llocs de treball en la institució.
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9715

Data del DOGV
:   31-10-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/10015


Data del document
:   20-10-2023

Organisme emissor
:   Sindicatura de Comptes

Tipus de document
:   Resolució

Anàlisi jurídica

 Descriptors 

:   * Sindicatura de Comptes
    * funcionari
    * funció pública
    * reglament administratiu
    * concurs administratiu

RESOLUCIÓ de 20 d'octubre de 2023, del síndic major, per la qual s'ordena publicar l'Acord de 18 d'octubre de 2023, del Consell de la Sindicatura de Comptes, per a la modificació del reglament que regula la cobertura temporal de llocs de treball en la institució. [2023/10550]  
L'article 33.2 de la Llei 6/1985, d'11 de maig, de Sindicatura de Comptes, estableix que «el personal al servei de la Sindicatura és regirà per les disposicions que conté aquesta llei i per les que dicten les Corts en relació amb el règim jurídic del seu personal». I afig que «el Reglament de Règim Interior de la Sindicatura de Comptes, així com les normes que aprove el Consell, en virtut del que es preveu en l'apartat tres de l'article 3, desenvoluparan i adaptaran a les característiques pròpies de la Sindicatura de Comptes el règim previst en el paràgraf anterior».  
  
L'article 3r.3 de la norma legal esmentada atribueix a la Sindicatura de Comptes, d'acord amb la seua independència funcional, la competència per a «la regulació del règim intern del seu personal, sense perjudici de les normes generals que hi siguen aplicables».  
L'article 19.a declara que correspon al Consell de la Sindicatura «aprovar totes les disposicions reglamentàries que calguen per a complir els fins que, a la Sindicatura de Comptes, encomane aquesta llei».  
  
D'altra banda, l'article 76 del Reglament de Règim Interior, aprovat pel Consell de la Sindicatura de Comptes el dia 23 de maig de 2018 (DOGV 8308, 01.06.2018), preveu l'existència d'unes normes reguladores de la provisió dels llocs de treball.  
En l'actualitat està en vigor, en matèria de provisió temporal de llocs de treball, el Reglament per a la cobertura temporal de llocs de treball, aprovat per Acord del Consell de 20 de juliol de 2017 (DOGV 8094, 28.07.2017, i BOCV 201, 31.07.2017).  
Les experiències recents de gestió de personal han demostrat la falta de candidats per a cobrir, fins i tot temporalment, determinats llocs de treball vacants en la institució, per la qual cosa es considera necessari donar resposta a aquesta problemàtica a través d'una actualització de la redacció vigent de la norma.  
La necessitat d'introduir alguns canvis puntuals en aquesta regulació persegueix, d'una banda, fer més àgils els procediments sense minva del respecte degut als principis legals, i, d'una altra, procurar que siguen més efectius els altres procediments de cobertura temporal de vacants previstos en l'article 8.  
En virtut d'això, amb negociació prèvia amb les organitzacions sindicals i d'acord amb el que preveuen els articles 3r.3 i 19.a de la Llei de Sindicatura de Comptes, i vista la proposta del secretari general, el Consell de la Sindicatura de Comptes acorda:  
  
Primer  
Aprovar la modificació del reglament que regula la cobertura temporal de llocs de treball de la institució que es recull en l'annex.  
  
  
Segon  
Ordenar-ne la publicació en el DOGV i en el BOCV.  
  
  
ANNEX  
  
El Consell de la Sindicatura de Comptes de la Comunitat Valenciana -amb negociació prèvia amb els representants de les organitzacions sindicals presents en la Mesa Negociadora del Personal-, en reunió celebrada el dia 20 de juliol de 2017, va acordar aprovar el Reglament per a la cobertura temporal de llocs de treball (DOGV 8094, 28.07.2017, i BOCV 201, 31.07.2017).  
Fins ara, la norma ha demostrat la seua utilitat per a resoldre les necessitats de personal en la Sindicatura que no puguen ser ateses a través dels procediments ordinaris de cobertura definitiva que es convoquen periòdicament, d'acord amb les ofertes d'ocupació pública respectives.  
Les experiències recents de gestió de personal han demostrat la falta de candidats per a cobrir, fins i tot temporalment, determinats llocs de treball vacants en la institució, per la qual cosa es considera necessari donar resposta a aquesta problemàtica a través d'una actualització de la redacció vigent de la norma.  
La necessitat d'introduir alguns canvis puntuals en aquesta regulació persegueix, d'una banda, fer més àgils els procediments sense minva del respecte degut als principis legals, i, d'una altra, procurar que siguen més efectius els altres procediments de cobertura temporal de vacants previstos en l'article 8.  
En virtut d'això, amb la corresponent negociació prèvia amb els representants sindicals, en exercici de la funció prevista en l'article 19.1 de la Llei de Sindicatura de Comptes, el Consell ha acordat aprovar, amb efectes des de l'endemà de la publicació d'aquest acord en el Diari Oficial de la Generalitat Valenciana o en el Butlletí Oficial de les Corts Valencianes, les modificacions següents:  
  
Primera  
Es modifica la redacció de l'article 2, que queda com segueix:  
«Article 2. Llocs a proveir per mitjà de les borses d'ocupació temporal  
1. Si així ho requereixen les necessitats del servei, a través de les borses regulades en aquest reglament, es podran cobrir els llocs sense ocupar, amb reserva a favor del seu titular o sense, així com els que es troben transitòriament en aquesta situació per algun dels supòsits legals d'excedència, les baixes maternals i les baixes laborals amb una duració que es preveja igual o superior a dos mesos.  
2. El personal que cobrisca temporalment els llocs de treball, d'acord amb les previsions d'aquest reglament, serà nomenat funcionari interí o rebrà un nomenament provisional per millora d'ocupació o el que siga procedisca, si és el cas, d'acord amb el que es preveu en la normativa vigent.  
3. Per a facilitar la seua identificació, la denominació, codificació i ordre d'aplicació de les borses d'ocupació temporal previstes en els articles 5, 7 i 8 d'aquest reglament són els següents:  
- Borsa d'ocupació temporal de l'article 5 del grup de places que corresponga:  
BET5/(inicials del grup de places)/(any de la convocatòria de proves selectives que l'origina)  
- Borsa d'ocupació temporal de l'article 7 del grup de places que corresponga:  
BET7/(inicials del grup de places)/MILLORA  
- Borses d'ocupació temporal de l'article 8 del grup de places que corresponga, per l'ordre següent:  
BET8.1/(inicials del grup de places)/(any en què es va acordar constituir-la)  
BET8.2/(inicials del grup de places)/(any en què es va acordar constituir-la)»  
  
Segona  
Es modifica la redacció de l'article 5, que queda com segueix:  
«Article 5. Constitució de borses d'ocupació temporal resultants de proves selectives  
1. Les borses de treball per a la cobertura temporal de llocs de la Sindicatura de Comptes es constituiran amb els qui hagen participat en les últimes proves selectives realitzades per la Sindicatura de Comptes per als grups de places a què s'adscriuen els llocs a cobrir, per qualsevol dels torns, i hagen superat almenys un exercici dels que constitueixen el procés selectiu. A aquest efecte, en acabar cada procés selectiu realitzat, el Consell de la Sindicatura, oït el Consell de Personal, acordarà la constitució de la borsa corresponent amb els aspirants que hagen superat el nombre d'exercicis que s'haja determinat en les bases reguladores de les proves selectives corresponents. Els aspirants seleccionats han de posseir els requisits exigits per a l'accés al lloc.  
  
2. Els criteris per a establir l'ordre de prelació en les borses esmentades són els següents:  
Primer. Els qui hagen superat tots els exercicis del procés selectiu i no hagen obtingut plaça com a funcionaris de carrera s'ordenaran per la puntuació total obtinguda en aquest procés, en totes les seues fases.  
Segon. Els qui no hagen superat la fase d'oposició i hagen aprovat el nombre d'exercicis complets que es determine s'ordenaran d'acord amb els criteris següents:  
a) Tindran preferència absoluta en l'ordre els qui hagen aprovat el major nombre d'exercicis complets en el procés selectiu.  
b) A igualtat d'exercicis complets aprovats, l'ordre de prelació s'obtindrà del resultat de la suma de la puntuació obtinguda en l'exercici o exercicis superats en el procés selectiu més la que resulte de la baremació de mèrits, segons el barem previst en la convocatòria del procés selectiu. El barem de mèrits es ponderarà de manera que tinga sobre la puntuació final màxima la mateixa incidència que la prevista en aquesta convocatòria. En cas d'empat, s'aplicaran els criteris de desempat que figuren en les bases reguladores del procés selectiu.»  
  
  
Tercera  
Es modifica la redacció de l'article 6, que queda com segueix:  
«Article 6. Règim de funcionament de les borses d'ocupació temporal resultants de proves selectives  
1. Les crides es produiran per l'ordre de prelació establit en l'article 5.2 d'aquest reglament. Les notificacions als interessats es realitzaran utilitzant els mitjans adequats que en garantisquen la recepció, i se'ls oferirà un termini de dos dies perquè manifesten la seua acceptació. Transcorregut aquest termini per a manifestar l'acceptació o, si és el cas, renúncia expressa, el lloc s'oferirà a qui corresponga per torn.  
  
2. Qui renuncie al lloc de treball oferit passarà a ocupar l'últim lloc en l'ordre d'aquesta borsa. No obstant això, no es perdrà l'ordre de preferència en la borsa quan l'interessat al·legue per escrit causa justificada o de força major per a la seua incompareixença o rebuig, degudament provada i admissible segons el parer de la comissió de valoració i seguiment anteriorment regulada.  
Es considera justificació suficient per a renunciar al lloc de treball que se li ofereix, sense decaure en l'ordre de la llista corresponent, els supòsits següents:  
1r. La incapacitat temporal derivada de malaltia comuna, accident no laboral, accident de treball i de malaltia professional, durant el temps que dure.  
2n. En cas de maternitat, si la renúncia de la mare es produeix entre el seté mes d'embaràs i la setzena setmana posterior al part, dihuitena si el part és múltiple. Per al cas de defunció de la mare, el pare podrà renunciar amb els mateixos drets que ella.  
3r. En els supòsits i termes establits en l'article 73 de l'Estatut del Personal de les Corts. Així mateix, les víctimes de violència de gènere, en els termes establits en l'article 23 de la Llei orgànica 1/2004, de 28 desembre, de Mesures de Protecció Integral contra la Violència de Gènere, podran renunciar al nomenament o contracte, amb l'únic dret de romandre en la borsa de treball mentre dure aquesta situació.  
  
4t. Per defunció de familiars fins al segon grau de consanguinitat o afinitat amb el límit temporal de fins a 5 dies.  
5é. Per adopció si la renúncia es produeix dins de les setze setmanes posteriors a la resolució judicial d'adopció.  
6é. Per matrimoni o inscripció com a parella de fet en el registre civil si la renúncia es produeix dins dels 15 dies naturals següents o anteriors a la celebració o inscripció en aquest registre.  
7é. Per privació de llibertat fins que no es dicte sentència ferma condemnatòria.  
8é. Per estar laboralment en actiu, en l'àmbit públic o en el privat.  
  
Qui al·legue els motius de renúncia justificada exposats en els punts anteriors presentarà la documentació justificativa corresponent en el termini de dos dies.  
Així mateix, ha d'acreditar, en els casos expressats en els punts 1r, 2n, 3r, 5é, 6é, 7é i 8é, l'extinció del motiu de renúncia en un termini màxim de 10 dies comptadors des de l'extinció. L'absència de sol·licitud d'activació en la llista en el termini expressat suposarà la pèrdua del dret.  
En el supòsit previst en el punt 4t, l'activació en la llista es farà d'ofici.  
3. Una vegada finalitzada, per qualsevol de les causes previstes legalment o reglamentàriament, la vigència de la cobertura temporal, la persona cessada es reincorporarà a la llista en el lloc que li corresponga per ordre de puntuació.  
4. La celebració de nous processos selectius per a la cobertura de places de funcionaris de carrera de la Sindicatura de Comptes suposa la constitució d'una nova borsa d'ocupació temporal, i deixa sense efecte la precedent.»  
  
Quarta  
Es modifica la redacció de l'article 7, que queda com segueix:  
«Article 7. Borses de millora d'ocupació  
1. Les borses de millora d'ocupació es constituiran amb caràcter permanent però actualitzable, en relació amb els diferents grups de places, perquè puguen ser utilitzades a falta de borses d'ocupació temporal resultants de proves selectives. A aquest efecte, el Consell de la Sindicatura, a proposta de la Secretaria General, acordarà la celebració d'unes proves, de caràcter preferentment pràctic, relacionades amb les funcions del lloc de treball, entre el personal funcionari de carrera de la Sindicatura de Comptes que posseïsca els requisits exigits per al lloc a cobrir. A la puntuació obtinguda en les proves esmentades, en el cas de ser superades, se sumarà la resultant del barem que haja regit per a la convocatòria de les últimes proves selectives celebrades per a la cobertura de places a què estiguen adscrits els llocs a cobrir. Si no n'hi ha, s'aplicarà el barem inclòs en les normes de provisió de la Sindicatura. El barem tindrà una incidència del 40 % sobre la puntuació final màxima.  
  
2. Per a la selecció dels aspirants, el Consell de la Sindicatura de Comptes nomenarà una comissió qualificadora composta per president, secretari i vocal, amb els suplents respectius. La persona que actue com a vocal, amb el seu suplent, serà proposada pel Consell de Personal. Aquesta comissió se sotmetrà, en la composició i el funcionament, a les disposicions per a òrgans col·legiats de la Llei 40/2015, d'1 d'octubre, de règim jurídic del sector públic, i a les disposicions de la normativa que hi resulte aplicable.  
3. Amb tots els aspirants que hagen superat la prova es formarà una borsa de millora d'ocupació, l'ordre de prelació de la qual estarà determinat per la suma de les puntuacions obtingudes en la prova i en el concurs. Aquesta borsa quedarà en suspens quan es cree una nova borsa d'ocupació temporal resultant de la celebració d'un nou concurs oposició per al grup de places corresponent. Només en el cas que aquesta s'esgote, la borsa de millora d'ocupació es tornarà a utilitzar per a la cobertura de llocs sense ocupar.  
4. Una vegada finalitzat el termini de presentació d'instàncies, que no excedirà els 10 dies, es reunirà la comissió qualificadora que, després de puntuar les proves realitzades i els mèrits resultants de la baremació, proposarà la persona o persones que han d'integrar les borses de millora d'ocupació seguint l'ordre de prelació que estiga determinat per la puntuació obtinguda, de major a menor.  
5. Una vegada constituïdes les borses previstes en aquest article es procedirà a la seua actualització quan es done el supòsit previst en l'article 8.3 o hagen transcorregut almenys tres anys des de la resolució de l'última realitzada, d'acord amb el procediment establit en els punts anteriors, amb funcionaris de carrera de la Sindicatura de Comptes que posseïsquen els requisits propis del grup de places corresponent. A aquest efecte, la Secretaria General realitzarà una comunicació al personal de la institució. En tot cas, es mantindrà la nota que va obtindre en la prova pràctica el personal que forme part ja de la borsa de millora d'ocupació corresponent, si bé aquest podrà participar en el procés d'actualització únicament a l'efecte de millorar nota. La baremació que es faça amb motiu de les noves proves inclourà tots els funcionaris que formen part de la borsa, amb independència de quan s'hagen incorporat a aquesta.  
6. Per al funcionament d'aquesta borsa caldrà ajustar-se a les disposicions dels apartats 2 i 3 de l'article 6. Quan es realitze l'actualització prevista en l'apartat 5 d'aquest article, en el cas que es produïsquen canvis d'ordre o noves incorporacions, els nous llocs sense ocupar s'oferiran al personal inclòs en la borsa seguint la nova ordenació resultant, a partir de la persona que estiga situada en primer lloc, fins i tot en el cas que ocupe actualment un altre lloc en virtut d'un nomenament per a millora d'ocupació efectuada d'acord amb l'ordenació anterior.»  
  
  
  
Cinquena  
Es modifica la redacció de l'article 8, que queda com segueix:  
«Article 8. Borses d'ocupació temporal resultants de proves convocades a aquest efecte  
Es poden crear borses perquè es puguen utilitzar subsidiàriament respecte a les previstes, en primer lloc, en l'article 5, i, en segon lloc, en l'article 7 d'aquest reglament. Aquestes borses poden formar-se de dues maneres:  
1. Si hi ha candidats que únicament hagen aprovat una part del primer exercici en les últimes proves selectives realitzades per la Sindicatura de Comptes per als grups de places a què s'adscriuen els llocs a cobrir, per qualsevol dels torns, el Consell de la Sindicatura de Comptes podrà preveure la realització d'una prova de caràcter preferentment pràctic, relacionada amb les funcions del lloc, entre els aspirants referits. A la puntuació obtinguda en la prova esmentada, en el cas de ser superada, se sumarà la resultant del barem que ha regit per a la convocatòria que es ponderarà de manera que tinga sobre la puntuació final màxima la mateixa incidència que la prevista en aquesta convocatòria. En cas d'empat, s'aplicaran els criteris de desempat que figuren en les bases reguladores del procés selectiu.  
  
2. En absència de candidats regulats en l'apartat anterior, el Consell de la Sindicatura de Comptes aprovarà la convocatòria d'un procés abreujat de caràcter públic, obert al personal funcionari de carrera o interí al servei de les administracions públiques i al personal que haja prestat serveis amb anterioritat en la Sindicatura de Comptes, com a interí, durant un període d'almenys dos anys en el grup de places per al qual es convoca el procediment abreujat, que posseïsca els requisits exigits. En el cas de llocs que, per la naturalesa de les comeses que tenen assignats, exigisquen uns coneixements específics que, segons el parer del Consell, puguen determinar la presentació d'un nombre reduït de candidats, el Consell podrà obrir aquest procés a totes les persones que posseïsquen aquests requisits. El procés abreujat consistirà en la realització d'una prova relacionada, que versarà sobre les funcions del lloc o llocs de treball objecte de la convocatòria. Aquestes convocatòries es publicaran en el lloc web de la Sindicatura, en el Butlletí Oficial de les Corts Valencianes i en el Diari Oficial de la Generalitat Valenciana. No es farà baremació.  
3. Aquests processos es convocaran quan el Consell ho considere necessari i, en el cas previst en l'apartat 1 d'aquest article, o si s'aplica directament l'apartat 2, es procedirà simultàniament a la celebració de noves proves per a la borsa de millora d'ocupació corresponent al grup de places de què es tracte.  
4. Per al funcionament de la borsa caldrà ajustar-se a les disposicions dels apartats 2 i 3 de l'article 6.  
5. Aquestes borses s'extingiran quan se celebren unes noves proves selectives en el grup de places corresponent.»  
  
Sisena  
Es modifica la redacció de la disposició transitòria, que queda com segueix:  
«El personal que, abans de l'entrada en vigor d'aquest reglament, haja superat unes proves de millora d'ocupació, s'integrarà en les borses respectives, d'acord amb el que es preveu en l'apartat 6 de l'article 7.»  
  
  
València, 20 d'octubre de 2023.- El síndic major: Vicent Cucarella Tormo.